SKRIFTLIG FORESPØRGSEL E-2972/01

af Samuli Pohjamo (ELDR) til Kommissionen

(26. oktober 2001)

Om: EU-støtte til ansøgerlandenes banker til dækning af tab på udlån

SMV-faciliteten kan anvendes til støtte til små virksomheder i ansøgerlande. Den Europæiske Bank for Genopbygning og Udvikling (EBRD) har i ansøgerlande udvalgt banker, der kan yde støtte til små og mellemstore virksomheder i forbindelse med det såkaldte SMV-facilitetsprogram. EBRD yder finansiering til disse banker for 125 mio. EUR.

Såfremt støtten er bankens kreditgivning til normale priser, der forudsætter normal sikkerhedsstillelse, er den af begrænset betydning. Den vil ikke hjælpe de virksomheder, der har brug for støtten. De virksomheder, som kan få lån på normale betingelser, har ikke brug for støtte. Det er imidlertid vigtigt, at der ydes bistand til små virksomheder i ansøgerlandene, men formodentlig vil udnyttelsen af lånet på normale betingelser forblive begrænset.

For at støtten kan blive mere effektiv, bør den indeholde rentesubsidier og rente- og afdragsfri år for lån, lån uden sikkerhedsstillelse eller betydelige pant i fast ejendom og lånegarantier til finansieringsinstitutter.

Kan Kommissionen oplyse, om EU er indstillet på at yde støtte til udvalgte banker i ansøgerlande i en situation med tab på udlån, og i bekræftende fald, hvilke banker vil falde ind under ordningen, og på hvilke betingelser yder ansøgerlandenes banker lån til virksomheder?

Svar afgivet på Kommissionens vegne af Günter Verheugen

(21. december 2001)

Finansieringsordningen for små og mellemstore virksomheder (SMV) blev oprettet for at lette adgangen til kredit for SMV i kandidatlandene. Bankerne er af flere grunde ofte tilbageholdende med at yde lån til SMV: vanskeligheder med at foretage risikovurdering, mangel på sikkerhed, relativt høje administrationsomkostninger ved de mindre lån sammenlignet med langt større lån, og fordi banksektoren i de fleste kandidatlande tidligere har lidt betydelige tab og følgelig har anlagt en mere forsigtig udlånspolitik.

Ved denne ordning yder Kommissionen støtte til lokale banker i form at gavebistand og sikrer samtidig kreditlinjer fra internationale finansieringsformidlende institutioner.

Hovedformålet med SMV-finansieringsordningen er ikke at give rentegodtgørelser, som kan skabe fordrejninger på markedet, men at lette adgangen til kredit i udvidet omfang for de mindre virksomheder ved at tilskynde de finansieringsformidlende institutioner i kandidatlandene til at udvide finansieringsmulighederne for SMV og lade dem gælde på langt sigt. Dette er grunden til, at de lokale banker tilbyder de specifikke lån til SMV på gældende markedsbetingelser.

Alle lokale deltagende banker får forskellige incitamenter til at udvikle sunde og bæredygtige kreditforretninger med SMV-kunder. Bl.a. får alle lokale banker, der er udvalgt af Den Europæiske Bank for Genopbygning og Udvikling under ordningen, faglig bistand finansieret af Phare-midler til at styrke deres kapacitet inden for administration, kredit og forvaltning, således at de er bedre i stand til at opfylde fiansieringsbehovene i SMV-sektoren.

Hvad angår dubiøse fordringer kan Kommissionens støtte også anvendes til en delvis sikkerhedsstillelse på op til 40 % af det tab, som lokale banker, der deltager i ordningen, kan lide ved en SMV-låneportefølje. Alle de støttede incitamenter er imidlertid resultatet af individuelle forhandlinger mellem de finansieringsformidlende institutioner, som er partnere i programmet, og de lokale deltagende banker.

Formålet med de forskellige incitamenter, herunder delvis sikkerhedsstillelse, er at skabe de nødvendige betingelser for at udvikle sunde finansieringsforretninger med SMV-kunderne. Resultatet vil være, at SMV i kandidatlandene vil få lettere adgang til kredit på markedsbetingelser og gennem mere konkurrencedygtige og effektive finansieringskredsløb.